IHL กำไรปี 64 โต 4 เท่าตัว รับออเดอร์ “เบาะหนังรถยนต์” พุ่ง แจกปันผล 0.10 บ. XD 18 พ.ค.65
IHL โชว์ผลงานปี 64 ฟันกำไร 140 ลบ. โต 417.66% รับออเดอร์ผลิตเบาะหนังรถยนต์พุ่งทะลัก พร้อมแจกปันผล 0.10 บาท/หุ้น ขึ้น XD 18 พ.ค 65 วางเป้าปีนี้รุกธุรกิจ เฟอร์นิเจอร์-ฟอกหนังรองเท้า-ขนมขบเคี้ยวสุนัข หนุนผลงานโต 20%
IHL โชว์ผลงานปี 64 ฟันกำไร 140 ลบ. โต 417.66% รับออเดอร์ผลิตเบาะหนังรถยนต์พุ่งทะลัก พร้อมแจกปันผล 0.10 บาท/หุ้น ขึ้น XD 18 พ.ค 65 วางเป้าปีนี้รุกธุรกิจ เฟอร์นิเจอร์-ฟอกหนังรองเท้า-ขนมขบเคี้ยวสุนัข หนุนผลงานโต 20%
25 ก.พ. 2565

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า ผลการดำเนินงานปี 2564 (สิ้นสุดวันที่ 31 ธันวาคม 2564) บริษัทฯ มีกำไรสุทธิ 140.74 ล้านบาท เพิ่มขึ้น 417.66%  เทียบช่วงเดียวกันของปีก่อน ขาดทุนสุทธิ 44.31 ล้านบาท ส่วนรายได้รวมอยู่ที่ 1,720.44 ล้านบาท เพิ่มขึ้น 28.59% เทียบช่วงเดียวกันของปีก่อน มีรายได้รวม 1,337.88  ล้านบาท
โดยมีปัจจัยหลักที่ทำให้รายได้และกำไรสุทธิปรับตัวเพิ่มขึ้น เนื่องจากธุรกิจผลิตเบาะหนังรถยนต์ ซึ่งเป็นธุรกิจหลักมีคำสั่งซื้อ (Order) เข้ามาอย่างต่อเนื่อง และสามารถดำเนินการผลิตได้ตามปกติ รวมถึงมีรายได้จากธุรกิจใหม่เข้ามาสนับสนุนเพิ่มเติม
“ภาพรวมผลการดำเนินงานปี 2564 เติบโตได้ดีตามเป้าหมาย ผลจากอุตสาหกรรมยานยนต์ กลับมาฟื้นตัวอย่างชัดเจน ผู้บริโภคมีความต้องการรถยนต์ใหม่มากขึ้น สะท้อนได้จากยอดจองรถยนต์ ในงานมอเตอร์เอ็กซ์โป 2021 ที่ผ่านมา เป็นไปตามที่คาดการณ์ไว้ ส่งผลให้ IHL ให้มีออเดอร์ในการผลิตเบาะหนังรถยนต์เข้ามาอย่างต่อเนื่อง รวมทั้งธุรกิจใหม่ ก็เริ่มทยอยรับรู้รายได้เพิ่มมากขึ้น” นายองอาจ กล่าว
ด้านนายวศิน ดำรงสกุลวงษ์ กรรมการ และผู้จัดการทั่วไป บริษัท อินเตอร์ไฮด์ จำกัด (มหาชน) หรือ IHL เปิดเผยว่าแผนการดำเนินธุรกิจในปีนี้ บริษัทฯ ยังคงเดินเครื่องผลิตเบาะหนังรถยนต์ตามปกติ ซึ่งเป็นธุรกิจหลัก ส่วนกลุ่มธุรกิจใหม่ ทั้งธุรกิจฟอกหนังรองเท้า ปัจจุบันมีลูกค้า 3 ราย และอยู่ระหว่างการเจรจาอีกหลายราย ธุรกิจผลิตหนังเฟอร์นิเจอร์ยังมีออเดอร์เข้ามาอย่างต่อเนื่อง
ขณะเดียวกัน ในส่วนของธุรกิจขนมขบเคี้ยวสุนัข นอกจากจะวางจำหน่ายภายใต้แบรนด์ “MOMO &amp; FRIENDS” ผ่านช่องทางออนไลน์แล้ว บริษัทฯ มีแผนที่จะขยายไปยังห้างสรรพสินค้าชั้นนำ ซึ่งขณะนี้อยู่ระหว่างการเจรจาทางธุรกิจ คาดว่าจะเห็นความชัดเจนเร็วๆ นี้ รวมทั้งการขยายตลาดไปยังต่างประเทศในรูปแบบรับจ้างผลิต (OEM) เพิ่มขึ้น โดยปัจจุบันมีการส่งออกไปยังประเทศเกาหลี พร้อมทั้ง มีการส่งออกในรูปแบบวัตถุดิบหนังวัวไปยังประเทศเวียดนามและกัมพูชา
ทั้งนี้ IHL ยังมองหาโอกาสในการขยายธุรกิจใหม่ๆ ที่เป็นการต่อยอดจากวัตถุดิบหนังวัว เพื่อเพิ่มช่องทางสร้างรายได้ให้กับบริษัทฯ โดยมั่นใจว่า ธุรกิจเดิมและธุรกิจใหม่ จะช่วยสนับสนุนผลงานในปีนี้ เติบโตที่ระดับ 20% จากปีก่อน ตลอดจนสร้างผลตอบแทนที่ดีให้กับผู้ถือหุ้นได้ในระยะยาว
นอกจากนี้ ที่ประชุมคณะกรรมการบริษัทฯ เมื่อวันที่ 24 กุมภาพันธ์ 2565 ที่ผ่านมา ได้มีมติอนุมัติจ่ายเงินปันผลให้กับผู้ถือหุ้นเป็นเงินสดอีก ในอัตราหุ้นละ 0.10 บาท  รวมเป็นเงินปันผลทั้งสิ้น 59.28 ล้านบาท  โดยจ่ายจากกำไรสะสม ซึ่งกำหนดรายชื่อผู้มีสิทธิได้รับปันผล (Record Date)ในวันที่ 27 เมษายน 2565 และกำหนดจ่ายเงินปันผลวันที่ 18 พฤษภาคม 2565 ซึ่งบริษัทฯ ได้จ่ายเงินปันผลระหว่างกาลในปี 64 ในอัตราหุ้นละ 0.10 บาท ไปแล้ว เมื่อวันที่ 9 กันยายน 2564  ทั้งนี้ การจ่ายเงินปันผลดังกล่าวขึ้นอยู่กับการอนุมัติจากที่ประชุมสามัญผู้ถือหุ้นของบริษัทในวันที่ 21 เมษายน 2565